Man sit lank vas toe bakkie in boom vasryDie ongelukstoneel waar ‘n bakkie in ‘n boom vasgery het. (Foto: Verskaf) ŉ 28-jarige man is ernstig beseer toe sy bakkie gerol en teen ŉ boom in Ferreira-straat in Mbombela (Nelspruit) tot stilstand gekom het. Die brandweer het lank gespook om die man uit die voertuig te bevry. ER24 en Nelspruit se brandweerdiens is Vrydag om 17:15 na die toneel ontbied en het die bakkie teen die kant van ŉ boom aangetref. “Die man was in die voertuig vasgekeer. Die brandweer moes gespesialiseerde toerusting gebruik om hom uit die voertuig te bevry en die poging het langer as ŉ uur geduur,” sê ŉ woordvoerder van ER24. Toe die man bevry is, het paramedici gesien hy het ŉ ernstige besering aan sy been en ŉ paar skrape aan sy arms opgedoen. “Die man is op die toneel behandel en van pynmedikasie voorsien, voor hy vir verdere behandeling na Mediclinic Nelspruit vervoer is.” In ŉ ander soortgelyke ongeluk is twee jong mans beseer toe hul voertuig in ŉ boom langs Frikkie Meyer-boulevard in Vanderbijlpark, Gauteng, vasgery het. Die ongeluk het Vrydagaand net voor 20:30 plaasgevind. “ER24 het op die toneel aangekom en die kar regop teen ŉ boom aangetref. Twee mans, wat glo 20 jaar oud is, het buite die voertuig gelê,” sê die woordvoerder van ER24. Die mans het kritieke tot ernstige beserings opgedoen en gevorderde lewensondersteunende hulp ontvang voordat hulle na die naaste Mediclinic en die Sebokeng Provinsiale Hospitaal gehaas is. Plaaslike owerhede was op albei tonele om ondersoek in te stel.